《赠医相者赵月堂》
宋代·陈著

维摩居士病不起，却向方丈说法无一事。
此证何证无实证，针灸汤药所不治。
子房状貌如妇人，及到筹帷决胜无比伦。
此相何相无实相，骨骼毛颜不足论。
我虽不能学居士，逢人笑语中痛痞。
我虽不能子房，峥嵘自在虚皮里。
落魄道人赵月堂，挟医与相走四方。
肘后有方千金良，眼中有电千里光。
自谓无病不可药，不知我病不在脉。
自谓无人不可相，正恐我形难摸索。
去年相访无一辞，忽焉而去岂其欺。
今年重来又默默，问之不答惟求诗。
汝袖医手缄相口，却要我开诗口落汝手。
一诗赠行聊尔尔，要见我证我相三年后。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。